Kameel – Doktertjies en ‘n hart – toortsie.com
Kameel – Doktertjies en ‘n hart
Februarie 26, 2018 Februarie 26, 2018 ~ Kameel
Ek het hierdie vriendin wat onmoontlik is om te beskryf…. jy moet haar beleef. Daar tussen die mielielande het ek van haar gehoor… haar reputasie het haar vooruit geloop. Ek sou haar seker nooit ontmoet het, was dit nie dat sy tot bekering gekom, en by ons bybelstudiegroep aangesluit het nie. Ons was ‘n gesellige klomp vroue bymekaar, maar J het ‘n “extra strong flavoured spice” kom byvoeg wat kosbaar was in sy andersheid. As bybelstudieleidster het ek dinge uit haar mond gehoor wat ander seker na hulle asems sou laat snak. Soos sy eendag vir my gesê het, “Ek weet nie hoekom nie maar as ek met jou praat vloei dinge uit my mond wat ek nie nie vir ander sou vertel nie.
Ons paaie het geskei toe ek en Ken stad toe getrek het. ‘n Paar jaar gelede het haar man selfmoord gepleeg en sy het nader aan haar kinders in die stad kom bly. (Ek het ‘n blog oor haar en haar swaaiende tieties in Spieëldans geskryf.) Ons sien mekaar nie maar kontak mekaar deur whatsapps…. en so af en toe ‘n telefoonoproep. Wanneer sy bel kry ek so tien woorde in, verder lag en lag en lag ek dat die trane loop. Nee, sy is nie ‘n komediant nie…. wat dit so skreeusnaaks maak is dat sy doodernstig is.
Saterdag sit ek met ons kleinseun op my skoot en gee sy bottel. My selfoon lui; dit is J. Ek druk die foon met my skouer teen my oor vas en ons sê ons hello’s. Skaars begin praat toe lag ek so dat ek eers die baba vir sy pa moet gaan gee. Die gesprek… of eerder haar vertelling was iets in die lyn – sonder tussenposes.
“Ek kyk op Facebook en sien jou gesiggie. Dis mos my Kameel hierdie, sê ek vir myself…. dieselfde gesiggie, dieselfde lag. Onthou jy Kameel hoe ons onder gebed gelag het wanneer Judy bid en sê; “Lord take Vanessa, pull her over your lap and give her a good smack.” Wanneer ons uitloop sê Rita baie ernstig vir my “Hi J I don’t know how much longer I can bear it.” Sal dit nie lekker wees as ons almal weer saam kan kuier nie. Ek sal net almal wil opsoen. Ons het almal ouer geword maar die Here is goed vir my Kameel… ek wil hê jy moet vir my bid ek ly aan depressie. Ek was by die hartspesialis toe wil hy my nie glo dat ek ‘n pace maker wat van yster gemaak is al vir 39 jaar in my hart het nie. Hy roep toe ander dokters en daar staan hulle en luister terwyl ek hulle vertel dat dr…. ek dink hy was later ‘n professor Marius Barnard nog die pace maker ingesit het. Dr Marius het nie self die operasie gedoen nie… hy het net bygestaan met sy span en raad gegee. Dr Kingsly (ek is nie seker of sy Kingsly of Kinsley gesê het nie) het die operasie gedoen. Ek was baie arm daardie jare toe moet ek ‘n hartklep kry. Daar was na proefkonyne gesoek vir ‘n spesifieke hartklep… toe sit ek my naam op. Hi Kameel is die Here nie wonderlik nie, ek word toe gekies as proefkonyn. Daar lê ek op die operasietafel en dr Marius praat met sy span. “If a woman is as skinny as this one you can listen to her heartbeat by pressing your ear to her chest” en net daar Kameel buk hy en druk sy gesig op my kaal tietie. Daarna sê hy vir die ander ses jong doktertjies om dit ook te doen. Kameel ek lê daar en hier druk hierdie jong manne hulle gesigte teen my tietie dat my nipple sommer so regop staan. Ek weet nie hoekom hulle nog geopereer het nie. Ek wou al lankal vir dr “Kingsly” ‘n brief geskryf het om te sê die operasie was onnodig… na daardie doktertjies na my hart geluister het was my hart reggeskok. Kameel hoekom vertel ek jou hierdie dinge… hoekom as ek met jou praat kom al hierdie dinge uit. John het altyd gesê. “Do you know why I married you? It is because you make a drama of everything… whether you’ve burned the onions or cooked the steak in its plastic.” Kameel die oumanne hier in die stad is vreeslik agter my aan. Ek ken mans en ek sien mos hoe hulle kyk. Weet jy wat doen ek dan? Ek trek my boutjies so styf wanneer ek verby hulle stap en hou my kop so hoog. Hulle moenie dink hulle kan met my sukkel nie. O liewe Kameel ek moet gaan, daar lui my dogter al die hek se klokkie vir die derde keer. Bye
‹ PreviousDis blykbaar oor die enkels!
Next ›Toortsie se voelgoedstorie 22 – Malgas se pont
34 thoughts on “Kameel – Doktertjies en ‘n hart”
Februarie 26, 2018 om 12:14 nm
Nou het ek ook lekker gelag
Februarie 26, 2018 om 12:31 nm
Bly jy het dit geniet 😊 Dankie vir die inloer!!!
Februarie 26, 2018 om 12:35 nm
Goud sê ek jou, sulke mense is suiwer goud.
Februarie 26, 2018 om 12:46 nm
Presies wat jy daar sê Hester!!!
Februarie 26, 2018 om 12:48 nm
As jy nie Spieëldans gelees het nie, lees dit gerus. Dit was so kosbaar wat sy daar kwytgeraak het.
Februarie 26, 2018 om 1:16 nm
Februarie 26, 2018 om 12:55 nm
My tipe vriendin!!! Kameel, sy is kosbaar, en ek glo jy weet dit maar alte goed.
Februarie 26, 2018 om 12:58 nm
Geweet jy sal van haar hou. Sy is ‘n fees Una en ek geniet haar gate uit. Sy is voorwaar kosbaar en het so ‘n sagte hart.
Februarie 26, 2018 om 12:59 nm
Februarie 26, 2018 om 1:21 nm
Haal ek ook nou eers asem! 😂
Februarie 26, 2018 om 1:49 nm
Is sy nie ‘n fees nie? Jy moet net weet wanneer jy met haar praat gaan daar dinge uitkom 😀😀😀 wat jy nie sommer uit ‘n ander se mond sal hoor nie.
Februarie 26, 2018 om 2:02 nm
Februarie 26, 2018 om 1:25 nm
Kameel, jy moet haar meermale bel en vir ons kom oorvertel, dit kikker sommer ons dag op.
Februarie 26, 2018 om 2:39 nm
Ek lag steeds oor die tieties en die doktertjies deel van haar vertelling…!!!☺
Februarie 26, 2018 om 2:44 nm
Dit is kostelik!!! Het jy spieëldans gelees wat ek ook haar geskryf het? Sy is ‘n absolute fees 😀😀😀
Februarie 26, 2018 om 2:45 nm
Ek het, al lankal. Sal weer bietjie gaan loer.
Februarie 26, 2018 om 5:07 nm
Ek is sommer dadelik mal oor haar
Februarie 26, 2018 om 5:25 nm
Dankie vir inloer 😊 Ja sy is baie spesiaal!!
Februarie 26, 2018 om 6:13 nm
Sy klink na goeie terapie.
Februarie 26, 2018 om 6:34 nm
Sy is!! Ook maar goed ons het haar nie by die Toweropstal gehad nie 😀😀😀 wat sou nie dan alles gebeur het nie!!!
Februarie 26, 2018 om 6:14 nm
Februarie 26, 2018 om 7:01 nm
Februarie 26, 2018 om 7:12 nm
Ja baie spesiaal!!!
Februarie 27, 2018 om 1:58 vm
Ek het nou so lekker gelag! Sy is kostelik. Gaan nou dadelik spieeldans weer lees.
Februarie 27, 2018 om 2:34 vm
Bly sy het vir jou ook bietjie vreugde gebring. 😀😀😀😀
Februarie 27, 2018 om 11:42 vm
Hierdie vriendin van jou klink soos ‘n fees. Ek het spieeldans ook gaan lees en lag lekker vir altwee stories
Februarie 27, 2018 om 11:51 vm
Sy is voorwaar ‘n fees. Lê netnou in die bad -.ja ek weet dis laat in die dag om nou eers te bad 😕 – en dink aan my vriendinne. Kom toe agter dat ek eintlik baie eienaardige vriendinne het. Geen wonder hulle het altyd by die bybelstudie vir my gesê hulle hoor eers my lag, en dan volg my lyf.
Februarie 27, 2018 om 11:55 vm
Ek het ook nie veel van hulle nie, maar die paar wat ek het, is weird, goeie weird, amper soos ek
Februarie 27, 2018 om 12:00 nm
Ek het nou by jou gaan lees oor die dansvloer en duik episode. Jy skryf dit so mooi…. en ek vertrou dit gaan nou goed met jou!!!
Februarie 27, 2018 om 12:02 nm
Dit voel regtig asof die ergste nou gebeur het, so ons loop vorentoe
Februarie 27, 2018 om 4:24 nm
Jinne sy klink na ‘n interessante mens.
Februarie 27, 2018 om 4:27 nm
Sy is…. en haar lewensgeskiedenis sal maak vir ‘n goeie boek vol drama.
Maart 2, 2018 om 7:03 nm
Hierdie is die lekkerste blog wat ek vandag gelees het. Lekker lag ek met die mooiste hart prentjie daarby.
Maart 2, 2018 om 9:10 nm
Sy is ‘n ware tonic die vriendin van my. Bly jy het haar ook geniet. 😊
480,044 ste persoon wat hier inloer! Baie dankie en welkom! Hoop jy loer weer in.